
A budaörsi Odvas-hegy nyugati lejtőjén kibukkanó kataklázit kőzettan-geokémiai vizsgálata

Kulcsszavak: kataklázit; andezit; horzsakő; hidrotermás ásványegyüttes
A budaörsi Odvas-hegyen, a Budaörsi Dolomitban Pelikán (2016) szerint telérként tárul fel a Sukorói Lamprofír Formáció (korábban Budakeszi Pikrit), amit Haas & Budai (2004) említ, formációbesorolás nélkül. Órai munka keretében kellett megmintáznunk a kőzetet. Mivel nem tűnt sem pikritnek, sem lamprofírnak, és az irodalomban sem találtunk róla több információt, TDK-kutatás keretein belül az átfogó vizsgálatát tűztük ki célul.
A feltárás mintegy 5 m hosszú, emellett erre merőlegesen, keletre a hegyoldalban is van két kibukkanása a fő feltárás északi és déli végén. A kőzet vörösbarna színű, erősen bontott, hullámzóan lemezes megjelenésű.
A kőzetből több vékonycsiszolatot készítettünk, amelyeket polarizációs- és elektronmikroszkópban, valamint Raman spektroszkóppal is vizsgáltunk. Végeztünk nehézásvány leválasztást, majd az ásványokat/ásványszemcséket binokuláris mikroszkópban és elektronmikroszkópban is vizsgáltuk. Készült továbbá röntgen-pordiffrakciós vizsgálat is a teljes kőzetből.
Ezen vizsgálataink alapján a kőzet dominánsan kétféle klasztból áll, szövete kataklasztos. Az egyik klaszt kvarcgazdag, felzites szövetű, szabálytalan alakú, néha a kőzetet átfutó repedéshálózattal párhuzamosan álló szemcsékből áll, amik csak ritkán tartalmaznak ásványok utáni álalakokat. Belső szerkezetük kaotikusan csövecskés, vagy enyhén irányított. Feltételezésünk alapján ezek átkristályosodott horzsakő eredetű szemcsék. A másik klasztot főként agyagásványból álló, feltehetően földpát utáni álalakok alkotják, e klasztok szintén sok esetben enyhe irányítottságot mutatnak, ami párhuzamos a kőzetet átjáró repedésekkel és a feltárás léptékű lemezességgel. Tartalmaz még oszlopos/zömök, limonitból és jarositból álló, feltehetően piroxén utáni álalakokat. A jarosit több esetben Sr-tartalmú, Raman spektroszkópos vizsgálat alapján legagyobb valószínűséggel egy Magyarországról eddig nem ismert ásvány, a slottait. Összetétle, szövete alapján a másik klaszt-típus eredetileg andezit lehetett.
A kőzet barit- és apatittartalma is jelentős, továbbá az elektronmikroszkópos vizsgálatok alapján tartalmaz cinnabaritot is. Ezek a nagy mennyiségű agyagásvánnyal együtt hidrotermás folyamatokra/átalakulásra utalnak.
Szöveti jellegei alapján a kőzet kataklázit. Protolitja egy andezit- és felzitesedett horzsakő (riolit) klasztokból álló breccsa/homokkő lehetett. Szakirodalmi adatok alapján a protolit kora feltehetően késő eocén, a kataklázosodást követő hidrotermás folyamatoké kora-középső miocén.



